open-index/open-wikipedia-markdown huggingface dataset:
Minecraft-elokuva

**Minecraft-elokuva** () on ruotsalais-yhdysvaltalainen elokuva, joka perustuu *[[Minecraft]]*-videopeliin. Elokuva oli Suomen katsotuin elokuva vuonna 2025. Sillä oli ollut useita nimettyjä ohjaajia, ja projekti oli pitkään tuotantolimbossa, ennen kuin eteni valmiiksi. Elokuvan ohjaaja on Jared Hess.

Aiemmin elokuvan ohjaajaksi oli nimetty *[[Elämää Philadelphiassa]]* -televisiosarjan luojajäsen Rob McElhenny, ja sitä ennen *[[Night at the Museum – yö museossa|Yö museossa]]* -elokuvista tunnettu Shawn Levy. He molemmat kuitenkin jättivät projektin.

Elokuvan päärooleissa nähdään Jason Momoa ja Jack Black. Muissa rooleissa ovat muiden muassa Kate McKinnon, Jennifer Coolidge, Danielle Brooks ja Jemaine Clement. Elokuvan ensi-ilta oli 4. huhtikuuta 2025. Elokuvan kuvaukset päättyivät 12. huhtikuuta 2024.

## Juoni
Neljä ulkopuoliseksi itsensä tuntevaa henkilöä Garret, Henry, Natalie ja Dawn kamppailee arkisten ongelmien kanssa, kun heidät yllättäen imaistaan salaperäisen portaalin läpi Ylämaailmaan: outoon ja kuutiomaiseen ihmemaa­han. Palatakseen takaisin kotiin heidän täytyy oppia hallitsemaan tätä maailmaa, ja lähteä taianomaiselle seikkailulle odottamattoman sekä taitavan rakentajan Steven johdolla. Viisikon on löydettävä itsestään rohkeutta matkan varrella. 

## Näyttelijät

Suomenkielisessä versiossa esiintyvät myös Aarre Yli-Rinne, Jane Kääriäinen, Sasu Moilanen, Pinja Hanski, Liisa Ahonen, Markus Degerman ja Juho Karppinen.

Suomenkielisen version on kääntänyt Marko Hartama ja ohjannut Julius Nuora.

## Vastaanotto

Elokuva sai kriitikoilta hyvin jakautuneen vastaanoton, koskien esimerkiksi Jack Blackin roolisuoritusta, jota osa piti hyvänä ja osa yliampuvana. Se sai kuitenkin yleisöltä paljon myönteisemmän vastaanoton johtuen esimerkiksi elokuvasta nousseesta internet-ilmiöstä ja meemeistä.

Elokuva oli Suomen katsotuin elokuva vuonna 2025 keräten yli 350&nbsp;000 katsojaa.

## Lähteet

## Aiheesta muualla
*
Yrjö Gustafson

**Yrjö Voldemar Gustafson** (17. syyskuuta 1904 Pietari – 25. elokuuta 1928 Pariisi, Ranska) oli suomalainen Tulenkantajiin kuulunut ylioppilas ja suomentaja. Hän käytti salanimiä **Eino Kaltimo** ja **Yrjö Talma**.

Gustafsonin vanhemmat olivat kontrollööri Johan Aleksander Gustafsson ja Alma Maria Heikkilä. Hän pääsi ylioppilaaksi 1922. Tulenkantajiin kuulunut Gustafson matkusti keväällä 1928 Pariisiin yhdessä Einari Vehmaksen, Olavi Paavolaisen ja Katri Valan kanssa. Muut palasivat loppukesällä Suomeen mutta Pariisiin jäänyt masentunut, rahaton ja alkoholisoitunut Gustafson hukkui epäselvissä olosuhteissa Seineen. Hän oli joko pudonnut tai hukuttautunut. Onni Hallan mukaan hänen yksinäisyyttään oli lisännyt homoseksuaalisuus, ja hän oli lähtenyt Pariisiin monimutkaisen suhdekuvion keskeltä.

Yrjö Gustafsonin ruumis löydettiin Seinestä 28. elokuuta 1928.

## Suomennoksia
Omalla nimellä:
* John Russell : *Missä turvalliset tiet loppuvat*. Kansanvalta, Helsinki 1927 (valikoima kokoelmasta *Where the Pavement ends*)
* Maksim Gorki : *Nuoruuteni yliopistot* ; suomentanut Y. Gustafson. Kansanvalta, Helsinki 1927, 2. tarkastettu painos Tammi, Helsinki 1945
* Theodor Birt : *Antiikin elämää* ; tekijän luvalla suomentanut Y. Gustafson. Sivistys ja tiede n:o 61. WSOY 1928
* Emil Ludwig : *[[Wilhelm II]]* ; tekijän luvalla suomentanut Y. Gustafson. WSOY 1928
* Ludvig Nordström : *Tuomas Lack* ; suom. Yrjö Gustafson. Kansanvalta, Helsinki 1928
* F. Tennyson Jesse : *Hullu Tom* ; suomentaneet Y. Gustafson ja Heikki Teittinen. Kansanvalta, Helsinki 1929
Nimimerkillä *Eino Kaltimo*:
* H. Rider Haggard : *Maivan kosto*. Kansanvalta, Helsinki 1925
* Rudyard Kipling : *Vilhelm Valloittaja : kertomuksia Intiasta*. Kansanvalta, Helsinki 1925 
* Edgar Allan Poe : *Punaisen surman naamio : jännityskertomuksia*. Kansanvalta, Helsinki 1926
Nimimerkillä *Yrjö Talma*:
* Jack London : *Väkevän voima : yhteiskuntataistelukertomuksia* ; mukaillen suomentanut Yrjö Talma, Kansanvalta, Helsinki 1924
* H. Rider Haggard : *Musta ja valkea sydän*. Kansanvalta, Helsinki 1925 (alkuteos *Black Heart and White Heart*)

## Lähteet
Šuura

**Šuura** () on arabiankielinen neuvottelua tai neuvonpitoa tarkoittava sana. Termi tunnetaan Koraanista kahteen kertaan, kohdassa jossa Muhammed neuvottelee seuraajiensa kanssa ja toisessa kohdassa jossa muslimit neuvottelevat keskenään asioidensa hoidosta. Käsitettä pidetään pohjana demokraattisen järjestelmän toteuttamiselle islamin puitteissa. Sana on myös Koraanin 42. suuran, Neuvonpidon suuran nimi.

## Historia

Šuura oli (mahdollisesti myyttisen) toisen kalifin Umar ibn al-Khattabin kokoama valitsijamiesten ryhmä joka valitsi kalifin seuraajan. Sen jälkeen nimeä on käytetty hallitsijan valtaneuvostosta ja nykyaikana parlamentista.

## Nykyaikana

Egyptin parlamentin ylähuoneen nimi on vuoden 2014 perustuslain muutoksen asti Egyptin šuura-neuvosto (, Maǧlis al-Šūrā al-Maṣrī), jossa sana *majlis* (مجلس‎‎) merkitsee istuntoa. Saudi Arabian neuvoa-antavan kokouksen nimi on Majlis al-Shūra al-Saʿūdiyy. Iranin parlamentin nimi on Madžles-e Šura-je Eslam ja Pakistanin on Majlis ê Shura Pākistān.

## Lähteet
Actaletidae

**Actaletidae** on hyppyhäntäisten heimo, joka sisältää 12 kuvattua lajia.

## Suvut
* *[[Actaletes]]*
* *[[Spinactaletes]]*

## Lähteet
Sulkahyppyhännät

**Sulkahyppyhännät** eli **aitohyppiäiset** (Isotomidae) on hyppyhäntäisten heimo, joka sisältää maailmanlaajuisesti 1410 kuvattua lajia noin 110 suvussa.

## Alaheimot
* Anurophorinae
* Proisotominae
* Isotominae
* Pachyotominae

## Lähteet

## Aiheesta muualla
*Laji.fi: Isotomidae
*ITIS: Isotomidae 
*Iowa State University, Bug Guide: Family Isotomidae
Kaaresuvannon kirkko

**Kaaresuvannon kirkko** sijaitsee Ruotsin Kaaresuvannossa Kiirunan kunnassa ja on maan pohjoisin kirkko. Se on rakennettu vuonna 1905, korvaamaan aiemman, vuonna 1816 valmistuneen kirkkorakennuksen. Kirkko on restauroitu vuosina 1953–54, jolloin kirkko sai esimerkiksi uudet urut ja sakastin.

Kivenheiton päässä kirkosta on Muonionjoen muodostama valtakunnanraja Suomen kanssa.

## Kirkkorakennus
Kaaresuvannon puinen kirkko rakennettiin vuonna 1905 korvaamaan samana vuonna purettu vanhempi kirkko. Kirkon suunnitteli arkkitehti Gustaf Lindgren. Luulajan hiippakunnan ensimmäinen piispa Olof Bergqvist vihki kirkon käyttöön 3. joulukuuta 1905. Kirkon restaurointi toteutettiin vuonna 1954 Folke Löfströmin johdolla.

## Urut
Ennen vuotta 1954 kirkossa käytettiin harmonia.

Nykyiset mekaaniset urut  rakensi vuonna 1954 Grönlunds Orgelbyggeri Gammelstadista. 

## Lähteet
Shaun Tan

**Shaun Tan** (s. 15. tammikuuta 1974 Fremantle, Länsi-Australia, Australia) on palkittu australialainen kirjailija ja kuvittaja. Hänen kirjoistaan on suomennettu *Etäisten esikaupunkien asioita* (*Tales from outer suburbia*, 2008). Hänen tuotantoonsa kuuluu noin 120 teosta.

## Elämä ja ura

Tanin isä on malesiankiinalainen, äiti irlantilainen. Hän vietti lapsuutensa Perthissä ja kirjoitti ja kuvitti tarinoita jo silloin. Erityisen mielenkiinnon kohteena olivat dinosaurukset, robotit ja avaruusalukset. Lapsuudesta mielenjääneitä kirjailijoita ovat muun muassa Quentin Blake ja Roald Dahl. Myöhemmin teini-iässä häneen tekivät vaikutuksen Ray Bradburyn kertomukset. Visuaalisia vaikutteita hän sai lähinnä television ja elokuvien kautta. Koulussa hän osallistui taideopetukseen, mutta myöhemmin hän on itse opettanut kirjankuvitusta.

Tanin puoliso on suomalainen graafinen suunnittelija Inari Kiuru. 

Tan on kuvittanut nuorten aikuisten kirjallisuutta vuodesta 1996. Hän on kuvittanut myös ulkomaalaisten nuorten aikuisten kirjallisuutta kirjoittavien kirjailijoiden teoksia ja suunnitellut kirjankansia. Hän valmistui Länsi-Australian yliopistosta aineinaan englanninkielinen kirjallisuus ja taiteen historia, teoria ja kritiikki. Hän on maalannut muraaleja.

## Palkinnot ja tunnustukset
* International Illustrators of the Future Contest, voitto 1992
* Deutscher Jugendliteraturpreis, 2009
* Astrid Lindgrenin muistopalkinto (ALMA), 2011
* Oscar-palkinto parhaasta animoidusta lyhytelokuvasta, 2011

## Suomennettu teos
* 

## Lähteet

## Aiheesta muualla
* Shaun Tanin kotisivu
* Maria Ihonen, Voimme tietää todella vähän, mutta kannattaa matkata maailman ääriin ottamaan selvää Kiiltomato.net, 17.10.2015
Game Night

**Game Night** on MTV3-kanavalla esitettävä suomalainen viihdeohjelma, jossa julkisuudesta tutut henkilöt pelaavat joukkueittain vaihtuvia seurapelejä. Ohjelmaa juontaa Jaakko Saariluoma ja joukkueiden kapteeneina toimivat Anna-Maija Tuokko sekä Maria Ylipää.

Ohjelma perustuu yhdysvaltalaiseen *Hollywood Game Night* -formaattiin.

## Jaksot

## Lähteet

## Aiheesta muualla
* Ohjelman mainos YouTubessa
Bjarni Benediktsson (poliitikko, 1970)

**Bjarni Benediktsson** (s. 26. tammikuuta 1970 Reykjavík) on islantilainen poliitikko ja Islannin entinen pääministeri. Hän on toiminut Islannin pääministerinä huhtikuusta joulukuuhun 2024 ja tammikuusta marraskuuhun 2017. Hän on ollut itsenäisyyspuolueen puheenjohtaja vuodesta 2009. Vuosina 2017–2023 hän toimi Islannin valtiovarainministerinä.

Bjarni syntyi Reykjavíkissä.  Hänen isosetänsä oli samanniminen Islannin entinen pääministeri Bjarni Benediktsson.

Bjarni opiskeli oikeustiedettä Islannin yliopistossa ja valmistui vuonna 1995. Vuosina 1995–1996 hän opiskeli Saksassa saksan kieltä ja oikeustiedettä. Vuonna 1997 hän valmistui oikeustieteen maisteriksi Miamin yliopistosta. Vuonna 1998 hänestä tuli laillistettu asianajaja ja meklari. Ennen poliittista uraansa hän työskenteli lakimiehenä.

Bjarni valittiin Alltingiin vuonna 2003. Vuonna 2009 hänet valittiin itsenäisyyspuolueen puheenjohtajaksi. Vuosina 2013–2017 hän toimi valtiovarainministerinä ja tammikuusta marraskuuhun 2017 pääministerinä. Marraskuusta 2017 lokakuuhun 2023 hän taas toimi valtiovarainministerinä. Hän toimi Islannin pääministerinä huhtikuusta joulukuuhun 2024.

## Lähteet
Kenneth Manigault

**Kenneth ”Kenny” Manigault** (s. 22. syyskuuta 1991 Charleston, Etelä-Carolina) on yhdysvaltalainen koripalloilija, pelipaikaltaan pieni laitahyökkääjä. Hän on pelannut urallaan Suomen ja Puolan pääsarjoissa.

## Pelaajaura

Manigault pelasi yliopistokoripalloa Wichita Staten ja Pikevillen joukkueissa saavuttaen viimeisenä vuonnaan NAIA-sarjan kunniamainintoja. Hän aloitti ammattilaisuransa Australiassa Goldfields Giants -joukkueessa. Seuraavan kauden Manigault pelasi Puolan pääsarjajoukkue AZS Koszalinissa 8,5 pisteen, 4,7 levypallon ja 1,5 pallonriiston keskiarvoilla.

Heinäkuussa 2017 Manigault siirtyi Suomen pääsarjaan, Tampereen Pyrintöön. Manigaultin kausi oli nousujohteinen. Hän teki kauden korkeimman pistemääränsä (28) 10. tammikuuta Espoo Unitedia vastaan. Manigault oli runkosarjassa sarjan toiseksi paras pallonriistäjä 2,1:n ottelukeskiarvollaan. Pyrintö selviytyi pudotuspeleihin joissa hävisi puolivälierissä Karhulle. Pyrinnön kauden päätyttyä Manigault teki tamperelaisten kanssa kauden mittaisen jatkosopimuksen.

## Pelityyli ja ominaisuudet

Pyrinnön valmentaja Sami Toiviainen kuvaili heinäkuussa 2017 Manigaultin olevan urheilullinen pelaaja joka pystyy pelaamaan sekä laitahyökkääjänä että takamiehenä ja joka kykenee tekemään pisteitä etenkin ajamalla korille. Toiviainen piti positiivisena myös Manigaultin peliasennetta ja kykyä puolustaa pallollista pelaajaa. Aamulehden kauden 2017–2018 päätösarviossa Manigaultia muun muassa kehuttiin tämän asenteesta ja puolustuspelistä. 

## Tilastot
### Runkosarja

### Pudotuspelit

**O = ottelut, 2p % = kahden pisteen heittojen onnistumisprosentti, 3p % = kolmen pisteen heittojen onnistumisprosentti, 1p % = vapaaheittojen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo, PTS YHT = pisteet yhteensä*

## Lähteet
* Kenneth Manigault Suomen Koripalloliitto
* Profiili  plk.pl 
* Kenny Manigault College Stats College Basketball at Sports-Reference.com 
* Profiili University of Pikeville Upike Bears Athletics 

### Viitteet

## Aiheesta muualla
* Kenny Manigault Basketball Player Profile eurobasket.com
Svatoven piiri

**Svatoven piiri** () on yksi Ukrainan Luhanskin alueen hallinnollisista piireistä. Se rajoittuu idässä Starobilskin piiriin, etelässä Sjevjerodonetskin piiriin, lännessä Harkovan alueeseen (Kupjanskin ja Izjumin piirit) sekä pohjoisessa Venäjän Belgorodin alueeseen. Piirin hallinnollinen keskus on Svatoven kaupunki (16&nbsp;420 as., 2021).

Svatoven piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Luhanskin piirien lukumäärän kahdeksaan. Svatoven piiri kasvoi alueliitosten johdosta aiemmasta, ja uudeksi pinta-alaksi tuli 5&nbsp;314,1 neliökilometriä.

Ukrainan tilastokeskus arvioi piirin väkiluvuksi 78&nbsp;278 (1.1.2021; ennen aluelaajennuksia 2017: 35&nbsp;297 as.). Piiri on maaseutuvaltainen (2021), sillä kaupunkilaisiksi katsottiin vain 47,0 prosenttia väestöstä eli Svatoven kaupungin ja viiden kaupunkityyppisen taajaman (Bilokurakyne 6&nbsp;448 as., Krasnoritšenske 3&nbsp;873 as., Lozno-Oleksandrivka 856 as., Nyžnja Duvanka 1&nbsp;928 as. ja Trojitske 7&nbsp;241 as.) väestö.

Svatoven piiri tuli Venäjän hyökkäyssodan 2022 johdosta sotatoimialueeksi.


Svatovskyi-Raion.png|Svatoven piiri ennen heinäkuun 2020 alueuudistusta.
Svatove 15.jpg|Svatoven piirihallinnon rakennus.
Svatovo Railway Station.JPG|Svatoven rautatieasema.
Nyzhnia Duvanka001.jpg|Katunäkymä Nižnja Duvankasta.
Troitske005.jpg|Koulu ja sen piha-aluetta Trojitskessa.


## Lähteet

## Aiheesta muualla

*Svatoven piirivaltuuston ja piirin kyläneuvostojen yhteystietoja   (oblrada.lg.ua)
Valtteri Vesiaho

**Valtteri Vesiaho** (s. 10. helmikuuta 1999 Helsinki) on suomalainen jalkapalloilija, joka pelaa Veikkausliigassa FC KTP:n joukkueessa. Hän on pelipaikaltaan keskuspuolustaja. 

Vesiaho on edustanut aikaisemmin muun muassa Käpylän Palloa, josta siirtyi tammikuussa 2017 HJK:hon sekä Segunda División B -sarjassa Haro Deportivo -joukkuetta. Hän on edustanut myös Suomen poikamaajoukkueita.

## Lähteet
Suvi West

**Suvi West** (; s. 14. tammikuuta 1982 Kittilä) on suomensaamelainen ohjaaja, käsikirjoittaja ja televisiopersoona.

Nuoruutensa West vietti Utsjoen Outakoskella ja päätyi sieltä Tampereen ilmaisutaidon lukioon. Media-assistentiksi hän opiskeli Inarissa Saamelaisalueen koulutuskeskuksen elokuvalinjalla 2003–2005. Työura eteni toimittajuuden kautta jo opiskeluaikana, sillä West työskenteli Inarissa Ylen Saamen Radion ja Norjan yleisradioyhtiö NRK:n palveluksessa televisiouutisten ja dokumenttien tekijänä 2000–2007, mutta televisiotyön tiukka ennalta määrätty muoto alkoi ahdistaa ja hän pelkäsi sen tukahduttavan oman elokuvakerronnan. Hänen lopputyönsä 2005 oli dokumenttielokuva *Vaikein niistä on rakkaus*, joka kertoi humoristisesti Westin poikaystävän etsinnästä. Elokuvaa esitettiin Hollywoodissa ja Kanadassa Vancouverin elokuvafestivaalilla asti.

Westin elokuvien teossa elintilasta kamppailevat pohdiskeleva yhteiskunnallisuus ja komediallisuus, joka on hänelle ominaisempaa. Elokuvien teon ohella hän on toiminut Alkuperäiskansojen elokuvakeskuksen vetäjänä 2009–2011 ja Aalto-yliopiston dokumentaarisen elokuvan maisteriohjelmassa vuodesta 2015 lähtien. Kymmenen Helsingissä vietetyn vuoden jälkeen West muutti perheineen Utsjoelle kovasti kaipaamiinsa kotimaisemiin.  

West tunnetaan etenkin tv-sarjasta ''Märät säpikkäät / Njuoska bittut'' ja siinä esitetyistä, suomalaisia hittejä parodioivista, pohjoissaameksi sanoitetuista musiikkivideoista. 

West ohjasi 2016 julkaistun dokumenttielokuvan *[[Minä ja pikkusiskoni]]*. Se kertoi hänen siskostaan.

Westin ohjasi vuonna 2021 julkaistun *[[Eatnameamet – Hiljainen taistelumme]]* -dokumenttielokuvan, joka käsittelee Suomen valtion saamelaispolitiikkaa ja saamelaisten taistelua oman kulttuurinsa puolesta. Elokuvassa äänen saavat saamelaiset. Dokumentti voitti Tampereen elokuvajuhlilla Kirkon Mediasäätiön palkinnon sekä yleisöpalkinnon. West palkittiin vuonna 2022 dokumentista tiedonjulkistamisen valtionpalkinnolla. Vuonna 2023 Suomen Elokuvaohjaajaliitto SELO valitsi hänet Vuoden elokuvaohjaajaksi  elokuvastaan *[[Máhccan – Kotiinpaluu]]*, joka kertoo saamelaisesineiden palauttamisesta.

## Lähteet

## Aiheesta muualla
* Minä ja pikkusiskoni (Sparrooabbán) Vimeossa
*
Maksimilian III Joosef

**Maksimilian III Joosef** (28. maaliskuuta 1727 München – 30. joulukuuta 1777 München) oli Baijerin vaaliruhtinas vuosina 1745–1777.

## Elämä
Maksimilian Joosefin isä oli Baijerin vaaliruhtinas Kaarle Albrekt, myöhempi Pyhän saksalais-roomalaisen keisarikunnan keisari Kaarle VII. Maksimilian Joosefin äiti Maria Amalia oli keisari Joosef I:n tytär. Keisari Joosef II ja Saksin vaaliruhtinas Fredrik Kristian olivat naimisissa Maksimilian Joosefin sisarten kanssa.

Maksimilian Joosef tuli Baijerin vaaliruhtinaaksi isänsä seuraajana vuonna 1745. Samana vuonna Baijeri irtautui Itävallan perimyssodasta Füssenin rauhansopimuksella, joka takasi hänen oikeutensa Baijerin alueeseen sillä ehdolla, että hän luopuisi kaikista vaatimuksista perintömaihinsa Itävallassa tai keisarin kruunuun. Seitsenvuotisessa sodassa hän liittyi Preussin vastaiseen liittokuntaan.

Maksimilian III Joosef oli valistusaatteiden kannattaja, joka pyrki edistämään maatalouden, kaivostoiminnan, koululaitoksen ja lainsäädännön kehittämistä. Hän perusti vuonna 1759 Müncheniin Baijerin tiedeakatemian ja lakkautti jesuiittojen käsissä olleen lehdistösensuurin.

Maksimilian Joosef nai vuonna 1747 serkkunsa, Saksin prinsessa Maria Anna Sofian (1728–1797), jonka vanhemmat olivat Puolan kuningas August III ja kuningatar Maria Josefina. Avioliitto oli lapseton. Maksimilian Joosefin kuolema vuonna 1777 merkitsi Wittelsbachin hallitsijasuvun baijerilaisen sukuhaaran sammumista, joten kruunu periytyi suvun sulzbachilaisen haaran päämiehelle Kaarle Teodorille.

## Lähteet

## Aiheesta muualla
Antratsytin piiri

**Antratsytin piiri** (, ) on yksi Ukrainan Luhanskin alueen hallinnollisista piireistä. Piirin hallinnollinen keskus on Antratsytin kaupunki (53&nbsp;641 as., 2017), joka ei kuitenkaan ole osa piiriä vaan toimii myös oman kaupunkipiirinsä keskuksena. Itä-Ukrainan sodan seurauksena piiri ja sen hallintokeskus ovat kuuluneet vuodesta 2014 lähtien venäläisten miehittämälle alueelle.

Ukrainan tilastokeskus arvioi piirin väkiluvuksi 30&nbsp;389 ihmistä (1.1.2017). Kaupunkilaisiksi tilastoitiin 16 660 asukasta, jotka asuivat jossain piirin kuudesta kaupunkityyppisestä taajamasta: Jesauivka (Єсаулівка, 1&nbsp;448 as.), Ivanivka (Іванівка, 7&nbsp;172 as.), Krasnyi Kut (Красний Кут, 2&nbsp;438 as.), Malomykolajivka (Маломиколаївка, 1&nbsp;678 as.), Nižni Naholtšyk (Нижній Нагольчик, 1&nbsp;639 as.), Faštšivka (Фащівка, 2&nbsp;285 as.).

## Lähteet

## Aiheesta muualla

*Piirin sosiaalis-taloudellinen peruskuvaus ("Sotsialno-ekonomitšnyi pasport, 2012"; doc   (oblrada.lg.ua)
*Antratsytin piirivaltuuston ja piirin kyläneuvostojen yhteystietoja (1.4.2013)   (oblrada.lg.ua)
Skander Youssfi

**Skander Youssfi** (s. 12. huhtikuuta 1983 Sousse) on tunisialainen karateka. Hän on saavuttanut Kyokushinin Arabian mestaruuden.

## Karate
Youssfi saavutti ensimmäisen kerran menestystä kansainvälisesti 2004. Hän sijoittui ensin Unkarin turnauksessa viidenneksi ja myöhemmin samana vuonna saavutti pronssia Libanonin turnauksessa.

2006 Youssfi sijoittui kahdeksanneksi EM-kilpailuissa Italiassa. Hän saavutti samana vuonna pronssia historian toisissa Arabian mestaruuskisoissa Libanonissa.

2007 Youssfi sijoittui neljänneksi Alankomaiden turnauksessa Dordrehtissa. Hänet palkittiin turnauksessa parhaasta ottelutekniikasta. Youssfi saavutti ensimmäisen Arabian mestaruutensa historian kolmannissa kisoissa, jotka järjestettiin hänen kotimaassaan Tunisiassa.

2008 Youssfi saavutti menestystä vain Rotterdamissa tultuaan toiseksi Alankomaiden mestaruuskisoissa.

2009 hän oli mukana Arabian mestaruuskisoissa Tunisiassa, jossa Youssfi saavutti hopeaa. Hän kilpaili myös tamachiwarissa ja voitti kilpailun rikottuaan 32 levyä.

Youssfi oli 2010 mukana vain Serbian mestaruuskisoissa, jotka käytiin avoimessa painoluokassa. Hän sijoittui turnauksessa kolmanneksi.

2011 marraskuussa Youssfi oli mukana MM-kilpailuissa Japanissa.

2012 hän jatkoi kilpailemista myös Japanissa, mutta tällä kertaa katassa. Youssfi sijoittui turnauksessa seitsemänneksi. Toukokuussa hän oli kilpailemassa painoluokallisissa EM-kilpailuissa Unkarissa. Youssfi saavutti ensin katassa viidennen sijan ja kumitessa pronssia.

2013 tammikuussa Youssfi voitti pronssia Yhdysvaltain mestaruuskisoissa kumitessa, kun katassa hän saavutti hopeaa. Huhtikuussa Youssfi oli mukana MM-kilpailuissa Japanissa, jossa hän saavutti seitsemännen sijan katassa. Youssfi otteli vielä urallaan toista kertaa marraskuun MM-kilpailuissa Japanissa.

2015 Youssfi voitti syyskuussa Saksan Openin raskaansarjan mestaruuden. Hän oli mukana vielä kolmannen kerran marraskuussa Tokion MM-kilpailuissa.

## Lähteet
Espanjan kuningaskunta (1874–1931)

**Espanjan kuningaskunta vuosien 1874 ja 1931 välillä** kesti Arsenio Martínez Camposin vallankaappauksesta 29. joulukuuta 1874, joka päätti Espanjan ensimmäisen tasavallan ja palautti valtiomuodon Alfonso XII:n hallitsemaan monarkiaan, Espanjan toisen tasavallan julistamiseen 14. huhtikuuta 1931.

Miltei vuosikymmenen kestäneen poliittisen epävakauden ja useiden sisällissotien jälkeen niin sanotun *Bourbon-restauraation* tarkoituksena oli luoda uusi poliittinen järjestelmä.

## Katso myös

* Miguel Primo de Rivera

## Lähteet

## Aiheesta muualla
Ceylonin dominio

Vuosien 1948 ja 1972 välillä **Ceylon** oli Kansainyhteisöön kuuluva itsenäinen valtio, jolla oli yhteinen monarkki Australian, Kanadan, Uuden-Seelannin sekä Yhdistyneen kuningaskunnan ja eräiden muiden valtioiden kanssa. Brittiläiselle Ceylonin siirtomaalle myönnettiin itsenäisyys Ceylonina. Vuonna 1972 valtiosta tuli yksi Kansainyhteisön tasavalloista ja se muutti nimensä Sri Lankaksi. 

Valtio oli buddhalaisuususkonnon ja -kulttuurin keskus. 

Toisen maailmansodan aikaan Ceylon toimi liittoutuneiden merkittävänä tukikohtana sodassa Japanin keisarikuntaa vastaan. 

## Lähteet

## Aiheesta muualla
Trinidad ja Tobago (Commonwealth realm)

**[[Trinidad ja Tobago]]** oli commonwealth realm 31. elokuuta 1962 – 1. elokuuta 1976 välisenä aikana ennen valtiomuodon muuttumista tasavallaksi. 

Kun Britannian valta loppui vuonna 1962, Trinidad and Tobago Independence Act 1962 muutti Britannian kruununsiirtomaan Trinidad ja Tobagon itsenäiseksi valtioksi. Valtiolla oli sama monarkki, kuningatar Elisabet II, kuin muillakin commonwealth realmeilla. Monarkkia Trinidad ja Tobagossa edusti kenraalikuvernööri. Kuningatar Elisabet II vieraili Trinidad ja Tobagossa *Trinidad ja Tobagon kuningattarena* helmikuussa 1966. Eric Williams toimi maan pääministerinä. 

## Kenraalikuvernöörit
Seuraavat kenraalikuvernöörit toimivat virassa Trinidad ja Tobagon ollessa commonwealth realmina: 

# Solomon Hochoy (31. elokuuta 1962 – 24. kesäkuuta 1972)
# Ellis Clarke (24. kesäkuuta 1972 – 1. heinäkuuta 1976)

## Commonwealth realmista tasavallaksi
Monarkian lakkauttamisen jälkeen 1. elokuuta 1976 Trinidad ja Tobagon viimeisestä kenraalikuvernööristä Ellis Clarkesta tuli Trinidad ja Tobagon ensimmäinen presidentti. 

## Lähteet
Madena Bozianu

**Madena Bozianu** (s. 23. syyskuuta 1995 Ploiești) on romanialainen karateka. Hän voitti pronssia IFK-liiton Kyokushinin MM-kilpailuissa 2017.

## Kilpaura
Bozianu aloitti Kyokushinin harrastamisen 8-vuotiaana isänsä innoittamana. Hän kilpaili ensimmäisen kerran kahden kuukauden harjoittelun jälkeen Bukarestissa, jossa Bozianu voitti ikäistensä mestaruuden. Joulukuussa 2009 hän voitti myös Romanian nuorten mestaruuden, jossa Bozianu voitti turnauksen kaikki ottelunsa tyrmäyksellä.

Joulukuussa 2011 Bozianu otteli nuorten EM-kilpailuissa Puolassa, jossa hän saavutti hopeaa hävittyään alle 60-kiloisten sarjan loppuottelussa Malgorzata Bojszalle.

### Aikuisten tasolla
Lokakuussa 2013 Bozianu saavutti Moldovan cupissa kultaa voittamalla loppuottelussa Marin Martsulevichin.

Huhtikuussa 2014 Bozianu oli mukana MM-kilpailuissa Japanissa, jossa hän putosi jatkosta alkukierroksella. Marraskuussa Bozianu voitti Mas Oyama International Cupin yli 55-kiloisten sarjassa. Hänet palkittiin myös turnauksen parhaana ottelijana.

Toukokuussa 2015 Bozianu oli mukana EM-kilpailuissa Berliinissä, jossa hän sijoittui viidenneksi. Kisojen jälkeen Bozianu saavutti ensin kesäkuussa Danube Delta Cupin mestaruuden ja heti perään Bucharest Challenge Cupin mestaruuden voitettuaan loppuottelussa Maria Bulain.

Toukokuussa 2016 Bozianu sijoittui neljänneksi EM-kilpailuissa Bulgariassa, jossa hän hävisi alle 65-kiloisten pronssiottelussa Aleksandra Matysiakille. Heinäkuussa hän saavutti Danube Delta Cupin mestaruuden voitettuaan loppuottelussa Roxana Marinescun Ipponilla. 10. syyskuuta Bozianu sen sijaan voitti Lupul Dadic turnauksen alle 60-kiloisten sarjassa. Lokakuussa Bozianu voitti jälleen Moldova Cupin. Tällä kertaa hän voitti yli 55-kilon sarjan loppuottelussa Anamaria Tarasovan. 15. lokakuuta Bozianu voitti myös Bucharest Challenge turnauksen avoimessa painoluokassa. Marraskuussa Bozianu saavutti Sibiussa järjestetyn Mas Oyama Memorial Cupin voiton. Hän voitti loppuottelussa Bujoranu Octavian.

#### EM- ja MM-pronssia (2017)
Bozianu siirtyi ottelemaan vuonna 2017 WKB-liittoon ja voitti huhtikuun alussa pronssia EM-kilpailuissa Espanjassa. Kuukautta myöhemmin hän saavutti myös pronssia IFK:n viidensissä MM-kilpailuissa. Syyskuussa Bozianu saavutti kotikaupungissaan järjestetyn Lupul Dacic turnausvoiton. Hän voitti loppuottelussa Karina Fagarasin tyrmäyksellä.

## Lähteet
Brittiläinen Ceylon

**Brittiläinen Ceylon** (, , *Brithānya Laṃkāva*; , *Birithaniya Ilangai*), joka tunnettiin nimeltä **Ceylon**, oli Britannian kruununsiirtomaa vuosien 1802 ja 1948 välillä. Aluksi siihen ei lukeutunut mukaan Kandyn kuningaskuntaa, joka oli ollut Britannian protektoraattina vuodesta 1815, mutta vuosien 1817 ja 1948 välillä Britannian alusmaata oli koko Ceylonin saari, joka tunnetaan nykyään nimeltä Sri Lanka.

## Lähteet

## Aiheesta muualla
Saas-Grund

**Saas-Grund** on kunta Etelä-Sveitsissä Valais’n kantonissa.  Kunnassa on noin 1&nbsp;000 vakinaista asukasta.

## Maantiede
Saas-Grund sijaitsee Saastalissa, Saaser Vispa -joen laaksossa, ja sen itärinteellä Valais’n Alppien juurella. Kunnan korkein vuori on Weissmies (4&nbsp;017 m). Muita korkeita huippuja ovat Fletschhorn (3&nbsp;985 m) ja Lagginhorn (4&nbsp;010 m). Saas-Grundin naapurikuntia ovat Saas-Almagell etelässä, Saas-Fee lännessä, Saas-Balen pohjoisessa ja Simplon idässä.

## Talous
Saas-Grund, kuten koko Saastal, on kesä- ja talvimatkailuseutua. Alppimatkailua on ollut 1800-luvulta alkaen: paikkakunnalle rakennettiin ensimmäinen hotelli vuonna 1833, ja nykyisin yöpymispaikkoja on noin 3&nbsp;500.

## Liikenneyhteydet
Saas-Grundiin rakennettiin tieyhteys pohjoisesta Vispin suunnasta vuonna 1938. Kylään on säännöllinen linja-autoyhteys: postiauto Brigistä ja Vispistä kulkee puolen tunnin välein. 

## Lähteet
*

### Viitteet

## Aiheesta muualla
*Saastalin matkailusivut
Kaliforniat

**Kaliforniat** tai **Kalifornioiden provinssi** () oli Uuden-Espanjan luoteisen osan käsittänyt alue vuodesta 1768 vuoteen 1804. Alue käsitti Espanjan siirtomaat Maan läntisellä pallonpuoliskolla ja Espanjan Itä-Intiassa.
Estadio Municipal de Butarque

**Estadio Municipal de Butarque** on stadion Leganésissa Madridin alueella Espanjassa. Se on paikallisen jalkapalloseuran CD Leganésin kotistadion.

Stadion on nimetty Leganésin suojeluspyhimyksen Nuestra Señora de Butarquen mukaan. Se avattiin 14. helmikuuta 1998 Leganésin ja Xerezin välisellä ottelulla (1–1).

Stadionin alkuperäinen yleisökapasiteetti oli runsaat 8&nbsp;000. Leganésin noustua maan korkeimmalle sarjatasolle Primera Divisióniin vuonna 2016 stadionia on laajennettu, ja elokuussa 2017 kapasiteetti oli 11&nbsp;454. Viimeisimmän laajennuksen kautta stadionin katsojakapasiteetti on 12 454.

Jalkapallo-otteluiden lisäksi Butarquella on järjestetty muun muassa Festimad-festivaali vuonna 2007.

## Lähteet

## Aiheesta muualla

* Stadion CD Leganésin sivustolla  
* Stadion StadiumDB.com-sivustolla
Oiva Oksanen

**Oiva Vilho Oksanen** (5. heinäkuuta 1917 Helsinki – 1. marraskuuta 1977) oli suomalainen kielenkääntäjä ja suomentaja.

Oksasen vanhemmat olivat kauppias Vilho Juho Oksanen ja Olga Irene Peltomäki. Hän pääsi ylioppilaaksi 1936 ja hänestä tuli englanninkielen valantehnyt kielenkääntäjä 1953.

Oksanen oli kielenkääntäjänä Ilmavoimien esikunnassa 1946–1951 ja Suomen Teollisuustoimihenkilöiden Liiton lehden toimitussihteerinä 1950–1952. Hän johti omaa liikeyritystään 1951–1953. Vuodesta 1952 alkaen Oksanen toimi Yhdysvaltain tiedotustoimiston kielenkääntäjänä.

## Suomennoksia
* James Hilton :  *Muistan sen päivän*. Tammi 1947 (alkuteos *So well remembered*)
* Cameron Hawley : *Johtokunnan kerros* : romaani. Otava 1954 (alkuteos *Executive suite*)
* Karl May : *Afarahin jalokivet* ; suom. Aake Ranta ja Oiva Oksanen. WSOY 1957, uusi painos 1987 toim. ja suomennoksen tark. Raimo Salminen (alkuteos *Von Bagdad nach Stambul*)
* Karl May : *Balkanin rotkoissa*. WSOY 1962, uusi painos 1987 toim. ja suomennoksen tark. Raimo Salminen (alkuteos *In den Schluchten des Balkan*)
* John Updike : *Juokse, jänis* : romaani. Otava 1963, 2. painos 1992 (alkuteos *Rabbit, run*)
* James Jones : *[[Ohut punainen viiva (kirja)|Ohut punainen viiva]]*. Tammi 1963, 4. painos 1964 (alkuteos *The thin red line*)
* Crane Brinton : *Aatteet ja ihmiset : länsimaisen ajattelun vaiheita*. Otava 1964 (alkuteos *Ideas and men*)
* John Oliver Killens : *Ja ne pisarat olivat verta*. Tammi 1964 (alkuteos *And then he heard the thunder*)
* James Jones : *[[Täältä ikuisuuteen (kirja)|Täältä ikuisuuteen]]* ; suom. Oiva Oksanen ja Väinö J. Tervaskari. Tammi 1965, 5. painos 1987 (alkuteos *From here to eternity*)
* Werner Schwoch : *Autotekniikan oppikirja. 2, Alusta*. WSOY 1978 (alkuteos *Das Fachbuch vom Automobil*)

## Lähteet
Ilo (Peru)

**Ilo** on Perussa Moqueguan alueella sijaitseva satamakaupunki. Ilo on myös Ilon maakunnan pääkaupunki.
 
Ilo on eräs maailman pahimmin saastuneista kaupungeista. Saastuminen johtuu läheisestä kuparikaivoksesta. Kaivos on saastuttanut ilman lisäksi läheistä rannikkoa suurin piirtein 20 kilometrin matkalta. Ilossa on noin 70&nbsp;000 asukasta.

## Lähteet
Suwałkin käytävä

**Suwałkin käytävä** (, ) on Liettuan ja Puolan rajalla sijaitseva kaistale, joka erottaa Venäjän federaatioon kuuluvan Kaliningradin alueen liittolaisestaan Valko-Venäjästä ja yhdistää Baltian maat mannereurooppalaisiin liittolaisiinsa. 

Nimitys on peräisin rajan välittömässä läheisyydessä, Puolan koilliskulmassa sijaitsevasta Suwałkin kaupungista. Kaistale on noin 65 kilometriä leveä ja sen varrella sijaitsee kaksi maanteiden rajanylityspaikkaa, *Budzisko–[[Kalvarija]]* ja *[[Lazdijai]]–Ogrodniki*, sekä rautateiden rajanylityspaikka *Mockava–Trakiszki*.  

Pääosin Puolan maaperällä sijaitseva käytävä on eräs Euroopan tulenarimmista ja tiiviimmin tarkkailluista alueista. Ennen Neuvostoliiton hajoamista kaistaleella ei ollut juurikaan geopoliittista merkitystä. Vuosina 1945–1989 Neuvostoliiton määräysvallassa olleiden Puolan ja Liettuan liityttyä myöhemmin Euroopan unioniin ja Natoon on kaistaleelle muodostunut kova raja vihamielisten valtioiden välille. Asetelma on hankala kaikille osapuolille: koska Valko-Venäjä on taloudellisesti ja sotilaallisesti riippuvainen Venäjästä ja sen johtamasta valtioliitosta, käytävä käytännössä erottaa Venäjän hallitseman manneralueen omasta eksklaavistaan. Toisaalta Baltian maiden ainoa maayhteys poliittisiin ja sotilaallisiin liittolaisiinsa kulkee kapean käytävän kautta, jota niille vihamieliset valtiot seuraavat varustautuneina kahdesta suunnasta. 

## Tilanteita alueella
Syyskuussa 2017 Venäjän arveltiin yrittävän tunkeutua käytävälle Zapad 2017 -sotaharjoituksen yhteydessä, mutta näin ei tapahtunut. 

Helmikuussa 2022 Venäjän ryhdyttyä Valko-Venäjän avustamana täysimittaiseen hyökkäyssotaan Ukrainaa vastaan Suwałkin käytävän strateginen merkitys nousi esiin kansainvälisesti. Ukrainan luoteisraja sijaitsee alle 300 kilometrin päässä Suwałkin käytävän eteläisimmästä kohdasta. 

Heinäkuussa 2023 Valko-Venäjälle sijoitettujen Wagner-palkkasotilaiden väitettiin siirtyneen Puolan rajalle Suwałkin edustalle. Venäjän väitettiin siirtäneen Wagner-joukot Ukrainan rintamalta provokatiivisessa mielessä uusiin tehtäviin, jolloin myös Puola ja Liettua varautuivat sotilaalliseen toimintaan. Puola siirsi 1 000 sotilasta Valko-Venäjän rajalle. Tapauksesta ei lopulta syntynyt sotilaallista konfliktia.

## Lähteet
Intian dominio

**Intia** () oli Yhdistyneestä kuningaskunnasta itsenäistymisensä 15. elokuuta 1947 jälkeen ja ennen tasavallan julistamista 26. tammikuuta 1950 Kansainyhteisöön kuulunut itsenäinen dominio, Yrjö VI valtionpäämiehenään. Valtio luotiin Indian Independence Act 1947:n mukaan ja muutettiin Intian tasavallaksi Intian perustuslain promulgaation jälkeen vuonna 1950. 

Kuningas oli Intian dominiossa kenraalikuvernöörin edustamana. Kenraalikuvernööriä ei kuitenkaan nimitetty varakuninkaaksi kuten Brittiläisessä Intiassa. Varakuninkaan virka lakkautettiin Intian itsenäistyessä. Kaksi kenraalikuvernööriä oli virassa itsenäistymisen ja tasavallaksi siirtymisen välillä: Louis Mountbatten vuosina 1947–1948 ja Chakravarti Rajagopalachari vuosina 1948–1950. Jawaharlal Nehru toimi tänä aikakautena Intian pääministerinä.

## Lähteet

## Aiheesta muualla
HitMix

**HitMix** on vuonna 2017 aloittanut Sanoma-konserniin kuuluvan Nelonen Median omistama suomalainen kaupallinen radiokanava, joka keskittyy elektronisen tanssimusiikin soittamiseen. HitMixillä on taajuudet Helsingissä, Huittisissa, Jyväskylässä, Kuopiossa, Lahdessa, Oulussa, Tampereella, Turussa, Porissa, Raumalla, Vaasassa ja Seinäjoella.

HitMixin Heräämön juontajana klo 6–10 Jussi Ridanpää. Keskipäivälähetyksen juontajana klo 10–14 Joonas Vuorela ja iltapäivässä klo 14–18 maanantaista torstaisin Oku Luukkainen Sara Forsbergin kanssa.

HitMixin musiikkipäällikkö on Jussi Mäntysaari, joka seurasi Mikko Koivusipilää. HitMixin ohjelmapäällikkö oli Petra Piipari, joka kuoli 29. huhtikuuta 2022.

Joka päivä kello 9 ja 21 jälkeen kanavalla soitetaan 90 minuutin ajan pelkästään 90-luvun musiikkia.

## Taajuudet

{| 

## Lähteet
Tekstiili- ja vaatetustyöväen liitto Teva

**Tekstiili- ja Vaatetustyöväen Liitto Teva ry** oli vuosina 1970–2004 toiminut tekstiili- ja vaatetusteollisuuden työntekijöiden ammattijärjestö, jolla oli parhaimmillaan yli 48&nbsp;000 jäsentä. 

Teva muodostettiin vuonna 1970 osana ammattiyhdistysliikkeen eheyttämispyrkimyksiä SAK:laisesta Tekstiilityöväen Liitosta sekä SAJ:laisista Kutoma- ja Neuletyöväen Liitosta ja Suomen Vaatetustyöläisten Liitosta. Ensimmäisenä puheenjohtajana toimi Väinö Kujanpää 1970–1974 ja hänen seuraajanaan Seppo Niemi. Vasta 1980-luvun puolivälissä täysin naisvaltaiseen liittoon saatiin nainen myös puheenjohtajaksi: vuodesta 1986 kolmas puheenjohtaja oli Tuulikki Kannisto ja neljäs Pirkko Oksa 1991–1999.

Järjestön toimintavuosina suomalainen tekstiiliteollisuus väheni rajusti ulkomaisen tuotannon hintapaineissa. Kun 1970-luvun alussa suomalaisten ostamista vaatteista oli vielä 90 prosenttia kotimaisia, 1980-luvun alussa osuus oli 75  ja vuonna 1988 enää 65 prosenttia. Toisaalta Tevan toiminta-aikana suomalaisten tekstiili- ja vaatetustuotteiden vienti erityisesti Neuvostoliittoon oli suurimmillaan, kunnes se maiden välinen bilateraalikauppa loppui Neuvostoliiton romahdukseen 1990-luvun alussa. Suomen vaatetusteollisuuden tuottavuus kasvoi tasaisesti noin 10 prosenttia vuodessa vuosina 1968–1976. Tuotannon määrä notkahti 1970-luvun puolivälissä mutta kasvoi taas vuosikymmenen lopulla 13 prosentin vuosivauhtia. 1970-luvun loppuun saakka Suomen tekstiilityöväen palkkataso oli Britannian jälkeen teollistuneiden Euroopan maiden toiseksi alhaisin, minkä ansiosta tänne perustivat tehtaita monet ruotsalaisyritykset, kuten Algots, Eiser ja Mölnlycke. Kustannustason kohotessa 1980-luvulla ne poistuivat Suomesta halvemman työvoiman maihin.

Perustamisvuonna 1970 Tevan jäsenmäärä oli 34&nbsp;003, vuonna 1975 jo 47&nbsp;512. 1980-luvun alussa jäsenmäärä oli suurimmillaan 48&nbsp;254 ja alkoi sitten laskea niin, että 1990-luvun alussa tevalaisia oli enää 31&nbsp;282. Vuoden 2003 lopussa Tevassa oli jäseniä enää 14&nbsp;045.

Järjestön jäsenlehtenä oli vuosina 1975–1985 *Teva* ja vuosina  1987–2003 *Toimikas*.

Vuonna 2004 se yhdistyi Kemianliiton kanssa, ja vuonna 2010 Kemianliitto ja Viestintäalan ammattiliitto yhdistyivät edelleen Teollisuusalojen ammattiliitoksi. Se puolestaan yhdistyi vuonna 2017 Teollisuusliittoon.

## Lähteet

### Viitteet
Horvat

**Horvat** on sukunimi. Se on muun muassa seuraavien henkilöiden sukunimi:

* Bo Horvat (s. 1995), kanadalainen jääkiekkoilija
* Boldizsár Horvát (1822–1898), unkarilainen juristi ja poliitikko
* Dario Horvat (s. 1992), kroatialainen pikajuoksija
* Elena Horvat (s. 1958), romanialainen soudun olympiavoittaja ja maailmanmestari
* Hrvoje Horvat (s. 1946), kroatialainen käsipalloilija
* Ivan ”Ivica” Horvat (1926–2012), jugoslavialainen jalkapalloilija ja jalkapallovalmentaja
* Mihály Horváth (1809–1878), unkarilainen, pappi, historioitsija ja professori
* Milan Horvat (1919–2014), kroatialainen kapellimestari
* Stevan Horvat (1932–2018), jugoslavialais-serbialainen kreikkalais-roomalaisen tyylin painija ja olympiamitalisti
Litiumfosfaatti

**Litiumfosfaatti** (Li3PO4) on litium- ja fosfaatti-ionien muodostama epäorgaaninen ioniyhdiste. Yhdistettä voidaan käyttää muun muassa erikoislasien valmistukseen ja katalyyttinä orgaanisen kemian synteeseissä.

## Ominaisuudet
Huoneenlämpötilassa litiumfosfaatti on väritöntä kiteistä ainetta. Kidevedettömän yhdisteen lisäksi tunnetaan myös kidevedellinen semihydraatti (Li3PO4·½H2O). Litiumfosfaatti liukenee erittäin niukasti veteen ja tässä suhteessa se poikkeaa muista alkalimetallifosfaateista, jotka ovat hyvin vesiliukoisia. 

## Valmistus ja käyttö
Litiumfosfaattia valmistetaan neutraloimalla litiumhydroksidia fosforihapolla tai saostamalla litiumsuolojen vesiliuoksista fosforihapon tai fosfaattiliuosten avulla.
:3 LiOH + H3PO4 → Li3PO4 + 3 H2O

Litiumfosfaattia käytetään valmistettaessa ioneja johtavia erikoislaseja ja optisia lämpösuodattimia. Sitä käytetään myös katalyyttinä isomeroitaessa epoksideja: esimerkiksi propyleenioksidista muodostuu allyylialkoholia yhdisteen katalysoimana.

## Lähteet
Hägg

**Hägg** on sukunimi. Se on muun muassa seuraavien henkilöiden sukunimi:

* Axel Herman Hägg (1835–1921), ruotsalainen akvarellimaalari
* Gunder Hägg (1918–2004), ruotsalainen keskimatkojen juoksija
* Gustaf Hägg (1867–1925), ruotsalainen urkuri ja säveltäjä
* Göran Hägg (1947–2015), ruotsalainen kirjailija, keskustelija, kriitikko ja kirjallisuustieteen dosentti
* Hilma Jahnsson, o.s. Hägg (1882–1975), suomalainen juristi ja kouluneuvos
* Jacob Adolf Hägg (1850–1928), ruotsalainen säveltäjä
* Karl Hägg (1888–1956), suomalainen jääkäriluutnantti
* Leopold Hägg (1885–1974), suomalainen agronomi ja eläintentäyttäjä
* Per-Erik Hägg (1926–1986), suomalainen jalkapalloilija
* Robert Hägg (s. 1995), ruotsalainen jääkiekkoilija.
Aglibol

**Aglibol** oli muinaissyyrialainen Kuun jumala Palmyrasta. Hänen otsallaan on kuunsirppi, myöhempinä aikoina se siirtyi hänen harteilleen. Joskus nimen on oletettu tarkoittavan "Bolin härkä", mikä voisi viitata siihen, että kuunsirppi on alun perin ollut häränsarvet. Aglibolin palvonta siirtyi Kreikan kautta Roomaan.

## Lähteet
* Lurker, Manfred: A Dictionary of Gods and Goddesses, Devils and Demons. Routledge & Kegan Paul, 1987. 

### Viitteet
Erkki Solja

**Erkki Solja** (s. 1954) on suomalaisen liima- ja lakkatuotteiden alan osakeyhtiö Kiilto Family Oy -konsernin toimitusjohtaja.

Soljan vanhemmat olivat Kiillon toimitusjohtaja Antti Solja ja Airi Karin Klockars. Ekonomiksi valmistunut Solja tuli Kiillon varatoimitusjohtajaksi 1990 ja toimitusjohtajaksi 1994 Heimo Honkasen jälkeen.

Solja on mukana mm. Liikesivistysrahaston Kannatusyhdistys ry:ssä, Kemianteollisuus ry:ssä ja Keskinäinen Vakuutusyhtiö Kalevan hallintoneuvostossa. Hän on Itävallan kunniakonsuli vuodesta 1997.

## Lähteet
* http://www.almamedia.com/sijoittajat/hallinnointi/hallitus/yhteystieto/erkki-solja

### Viitteet
Solja (sukunimi)

**Solja** on muun muassa seuraavien henkilöiden sukunimi:

* Antti Solja (1923–2011), yrittäjä, yritysjohtaja ja teollisuusneuvos
* Erkki Solja (s. 1954), Kiilto Family Oy:n toimitusjohtaja ja kunniankonsuli
* Niilo Solja (1888–1967), Kokoomuksen kansanedustaja ja ministeri
* Petrissa Solja (s. 1994), saksalainen pöytätennispelaaja.
Nurmesniemi

**Nurmesniemi** on sukunimi, joka on muun muassa seuraavilla suomalaisilla henkilöillä:

*Antti Nurmesniemi (1927–2003), sisustusarkkitehti ja muotoilija
*Eero Nurmesniemi (1882–1948), kansanedustaja (Maalaisliitto)
*Vuokko Eskolin-Nurmesniemi (s. 1930), tekstiilitaiteilija, keraamikko ja taiteen akateemikko, Antti Nurmesniemen puoliso
Eskolin

**Eskolin** on sukunimi, joka on muun muassa seuraavilla suomalaisilla henkilöillä:

*Guido Eskolin (1912–1978), nuortenkirjailija
*Rauli Eskolin, tuottaja ja lauluntekijä
*Veikko Eskolin-Esk (1936–2001), kuvanveistäjä ja taidemaalari
*Vuokko Eskolin-Nurmesniemi (o.s. *Eskolin*, s. 1930), tekstiilitaiteilija, keraamikko ja taiteen akateemikko.
Sarpaneva

**Sarpaneva** on sukunimi, joka on muun muassa seuraavilla suomalaisilla henkilöillä:

*Marjatta Sarpaneva (s. 1944), muotoilija, malli ja Timo Sarpanevan puoliso
*Pentti Sarpaneva (1925–1978), korusuunnittelija ja muotoilija, Timo Sarpanevan veli
*Pi Sarpaneva (1933–2019), sisustusarkkitehti, Timo Sarpanevan puoliso 1954–1970
*Stepan Sarpaneva (s. 1970), kelloseppä, Pentti Sarpanevan poika
*Timo Sarpaneva (1926–2006), muotoilija, lasitaiteilija ja professori

## Yritykset
*Sarpaneva Watches, kellovalmistaja.
Nopea radiopurske

**Nopea radiopurske** on avaruuden tuntemattomasta sijainnista tuleva suurienerginen radioaaltopurske. Ensimmäisen radioaaltopurskeen havaitsivat  vuonna 2007 tutkija Duncan Lorimer ja opiskelija David Narkovic tutkiessaan arkistoitua dataa pulsareista. Tämän jälkeen on havaittu useita kerran tapahtuvia radioaaltopurskeita ja yksi toistuva radioaaltopurske. Niitä kutsutaan myös **Lorimer Burst**iksi. Radioaaltopurskeiden alkuperää ei tiedetä.

FRB 121102 nimellä tunnettu radiopurske on kolmen miljardin valovuoden päässä maapallosta sijaitseva toistuva radiopurske. Nimi FRB tarkoittaa nopeaa radiopursketta () ja numerot tulevat päivämäärästä ja vuodesta jolloin radiopurske havaittiin ensimmäisen kerran. Yhdessä purskeessa vapautuu energiaa noin kvintiljoona joulea.

Kansainvälinen tutkimusryhmä on saanut selville, että nopeita radiopurskeita syntyy ympäristössä, jossa on voimakkaita magneettikenttiä. Tutkimusryhmä otaksuu että purskeet syntyvät mustien aukkojen, supernovajäänteiden tai poikkeuksellisten avaruussumujen lähellä.

Helmikuussa 2020 raportoitiin ensimmäinen säännöllisesti toistuva radiopurske FRB 180916.J0158+65, joka toistuu 16,35 vuorokauden välein.

## Lähteet

## Aiheesta muualla
* FRBCAT: FRB Catalogue   Lista nopeista radiopurskeista.
* Fast Radio Bursts (FRB) 
* SETI Institute: FRB 121102: Radio Calling Cards from a Distant Civilization?  
* Science: Mysterious radio bursts may be coming from neutron star orbiting black hole 
* EarthSky: Fast radio bursts: A mystery unfolds
Luettelo Keravan julkisista taideteoksista ja muistomerkeistä

**Luettelo Keravan julkisista taideteoksista ja muistomerkeistä** sisältää Keravan kaupungissa olevat pysyvät patsaat, muistomerkit ja muistolaatat.

## Julkiset taideteokset, muistomerkit ja muistolaatat

}
|?
|
|
-->
|}

## Julkisilta paikoilta poistetut ja tuhoutuneet teokset

## Huomioita

## Lähteet
* 
* Keravan karttapalvelu 
### Viitteet
Mentula

**Mentula** on sukunimi, joka on muun muassa seuraavilla suomalaisilla henkilöillä:

*Jari ”Bull” Mentula (s. 1976), kehonrakentaja
*Mooses Mentula (oik. *Seppo Mentula*, s. 1976), kirjailija, opettaja ja rehtori
*Oiva Mentula (1908–1971), kiekonheittäjä ja kuulantyöntäjä
*Perttu Mentula (1936–2009), sisustusarkkitehti ja muotoilija
*Tuure Mentula (1915–1998), juristi, diplomaatti
Ferdinand Maria

**Ferdinand Maria** (31. lokakuuta 1636 München – 26. toukokuuta 1679 Schleissheim) oli Baijerin vaaliruhtinas vuosina 1651–1679. 

## Hallitsijakausi
Ferdinand Marian vanhemmat olivat Baijerin ensimmäinen vaaliruhtinas Maksimilian I ja Itävallan arkkiherttuatar Maria Anna, jonka isä oli keisari Ferdinand II. Ferdinand Maria tuli valtaan alaikäisenä. Hän pyrki jälleenrakentamaan Baijeria kolmikymmenvuotisen sodan hävityksen jäljiltä muun muassa tukemalla maatalouden kehittämistä. Myös tuhoutuneita kirkkoja ja luostareita uudelleenrakennettiin. Hän kutsui vuonna 1669 uudelleen koolle valtiopäivät, jotka eivät olleet kokoontuneet sitten vuoden 1612.

Ferdinand Marian puolisona oli vuodesta 1650 Savoijin prinsessa Henriette Adelaide Maria (1636–1676), joka oli Savoijin herttua Viktor Amadeus I:n ja Ranskan prinsessa Kristiinan tytär. Ferdinand Maria kuoli 42-vuotiaana toukokuussa 1679 Schleissheimin linnassa, ja hänet on haudattu Münchenin Theatinerkircheen. Hänen seuraajakseen tuli hänen vanhin poikansa Maksimilian II Emanuel, jonka syntymää kymmenen avioliittovuoden jälkeen oli juhlittu rakennuttamalla Nymphenburgin linna vuonna 1675.

## Lapset

Ferdinand Marialle syntyi kahdeksan lasta, joista neljä eli aikuisikään asti:

* Maria Anna Christina (1660–1690), puoliso Ranskan kruununprinssi Ludvig
* Maksimilian II Emanuel (1662–1726), Baijerin vaaliruhtinas
* Luise Margarete Antonie (1663–1665)
* Ludwig Amadeus Victor (k. 1665), kuoli alle kymmenkuisena
* kuolleena syntynyt poika (k. 1666)
* Kajetan Maria Franz (k. 1670), kuoli alle kahdeksankuisena
* Joseph Clemens Kajetan (1671–1723), Kölnin vaaliruhtinas
* Violante Beatrix (1673–1731), puoliso Toscanan kruununprinssi Ferdinand

Espanjan kuningas Filip V ja keisari Kaarle VII olivat Ferdinand Marian lapsenlapsia.

## Lähteet

## Aiheesta muualla
Alfredo Pérez Rubalcaba

**Alfredo Pérez Rubalcaba** (28. heinäkuuta 1951 Medio Cudeyo, Espanja – 10. toukokuuta 2019 Majadahonda, Espanja) oli espanjalainen poliitikko. 

Pérez Rubalcaba oli Espanjan sosialistisen työväenpuolueen pääministeriehdokas vuoden 2011 parlamenttivaaleissa ja oli puolueen pääsihteeri (puoluejohtaja) vuosina 2012–2014.

Hänet valittiin Espanjan edustajainhuoneeseen vuonna 1993. Hän oli opetus- ja tiedeministeri  Felipe Gonzálezin hallituksessa 1992–1993 ja sisäministeri Zapateron hallituksessa 2006–2011. Hän erosi hallituksesta vuonna 2011 voidakseen keskittyä parlamenttivaaleihin samana vuonna; vaalit voitti oikeistolainen Kansanpuolue.
Pedro Sánchez valittiin hänen seuraajakseen sosialistipuolueen pääsihteeriksi vuonna 2014.

Pérez Rubalcaba suoritti orgaanisen kemian tohtorin tutkinnon Madridin Complutense-yliopistossa.  

## Lähteet
* https://www.buscabiografias.com/biografia/verDetalle/9769/Alfredo%20Perez%20Rubalcaba

### Viitteet

## Aiheesta muualla
SMS V125

**SMS V125** oli Saksan keisarikunnan laivaston G96-luokan torpedovene, joka tilattiin ensimmäisen maailmansodan aikana. Sodan loputtua alus luovutettiin sotakorvauksena Britannialle.

## Valmistus

Alus tilattiin Stettinistä AG Vulcanilta ja sen köli laskettiin vesille telakkanumerolla 470. Alus laskettiin vesille 18. toukokuuta 1917 ja se valmistui kolmisen kuukautta myöhemmin 29. elokuuta.

## Palvelus
Sodan päätyttyä alus internoitiin 22. marraskuuta 1918 jälkeen Scapa Flow'hun. Aluksen miehistön upotus 21. kesäkuuta 1919 jäi yritykseksi. Hylky nostettiin heinäkuussa ja se luovutettiin sotakorvauksena Britannialle, joka romutti sen vuonna 1922 Newportissa.

## Lähteet
*
*

### Viitteet
Acridoidea

**Acridoidea** on suorasiipisten (Orthoptera) lahkoon kuuluva yläheimo.

## Heimot
* Heinäsirkat (Acrididae)
* Dericorythidae
* Lathiceridae
* Lentulidae
* Lithidiidae
* Ommexechidae
* Pamphagidae
* Pamphagodidae
* Pyrgacrididae
* Romaleidae
* Tristiridae

## Lähteet
Barr-niminen mies (televisiosarja)

**Barr-niminen mies** on Reima Kekäläisen ohjaama viisiosainen television draamasarja vuodelta 1984. Paavo Haavikon käsikirjoittama vakoiluaiheinen tarina perustuu Haavikon samannimiseen jännitysromaaniin, jonka ensipainos julkaistiin salanimellä Anders Lieksman.

## Rooleissa

## Lähteet